SL Uradni list Evropske unije C 77/21

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 77/08

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„PUZZONE DI MOENA“/„SPRETZ TZAORÌ“

ES št.: IT-PDO-0005-0950-08.02.2012

ZGO ( ) ZOP ( X )

1. Ime:

„Puzzone di Moena“/„Spretz Tzaorì“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.3 Siri

3.2 Opis proizvoda, za katerega se uporablja ime iz 1. točke:

Proizvod z ZOP „Puzzone di Moena“/„Spretz Tzaorì“ je sir, ki se proizvaja iz mleka krav pasem Bruna (rjavo govedo), Frisona (frizijsko govedo), Pezzata Rossa (lisasto govedo), Grigio Alpina (sivo tirolsko govedo), Rendena (avtohtona pasma) in Pinzgau ter njihovih križancev. Proizvaja se iz mleka ene ali več navedenih pasem.

Sir je valjaste oblike in nizek, obod je nekoliko izbočen ali raven, osnovni ploskvi pa sta ravni ali nekoliko izbočeni. Skorja je gladka ali rahlo nagubana in mastna, okrasto rumene, svetlo rjave ali rdečkasto rjave barve. Gre za napol kuhan sir s srednje trdo elastično teksturo; sredica je bele do svetlo rumene barve z nekaj srednje velikimi do majhnimi luknjami. Sir, izdelan iz mleka krav, ki se pasejo na gorskih pašnikih, ima srednje velike do velike luknje in je izrazitejše rumene barve.

Ima močan in intenziven okus s prijetnim slankastim in/ali nekoliko pikantnim priokusom, ki na koncu komaj zaznavno zagreni. Aroma je močna in prodorna ter nekoliko spominja na amonijak.

Hlebec ima premer od 34 do 42 cm, visok je od 9 do 12 cm, tehta pa od 9 do 13 kg.

Izdeluje se lahko skozi vse leto.

Vsebnost maščobe, ki se izrazi kot delež suhe snovi, ne presega 45 %, vsebnost vlage pa se giblje med 34 in 44 %; meritev se izvede, ko je sir star vsaj 90 dni. Sir zori vsaj 90 dni. Po 150 dneh zorenja ga je mogoče opredeliti kot „zorjen“ sir.

3.3 Surovine (samo za predelane proizvode):

Sir „Puzzone di Moena“/„Spretz Tzaorì“ se proizvaja iz surovega kravjega mleka iz dveh zaporednih molž, delno posnetega po postopku naravnega posnemanja z odstranjevanjem maščobe, ki se nabere na površini. Uporabi se lahko mleko krav, ki se pasejo na gorskih pašnikih.

3.4 Krma (samo za proizvode živalskega izvora):

Vsaj 60 % krme krav molznic, katerih mleko se uporablja za proizvodnjo sira „Puzzone di Moena“/„Spretz Tzaorì“, mora sestavljati živinska krma (seno s stalnih pašnikov in/ali trava, ki jo živali popasejo neposredno na njih) s proizvodnega območja, opredeljenega v 4. točki.

Prepovedana je uporaba mleka krav, ki se krmijo s kakršno koli silirano krmo in/ali „mešanicami“ in/ali po metodi „enotne krme“.

Krmo je mogoče dopolniti s krmili ali krmnimi mešanicami, da se kravam zagotovi uravnotežena prehrana za proizvodnjo mleka.

Poleg krmil, prepovedanih na podlagi veljavne zakonodaje, krma prav tako ne sme vsebovati spodaj navedenih proizvodov:

— pogače iz oljne ogrščice ter obrokov, ki vsebujejo grozdne peške ali peške citrusov,

— posušenih stranskih proizvodov industrijsko predelanega sadja in zelenjave,

— stranskih proizvodov industrije sladkorja,

— posušenih stranskih proizvodov industrije fermentiranih proizvodov,

— posušenih zelenjave in sadja.

3.5 Posebni proizvodni postopki, ki jih je treba izvajati na opredeljenem geografskem območju:

Celoten proizvodni proces (reja, proizvodnja in predelava mleka ter soljenje, obdelava in zorenje sira) mora potekati na območju, opredeljenem v 4. točki.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

Sir se označuje z napisom „ZOP Puzzone di Moena“, ki je večkrat odtisnjen na skorji in natisnjen na označevalnih trakovih; ta napis mora biti večji od katerega koli drugega napisa na proizvodu.

Na siru je odtisnjena številka ali koda mlečnega obrata in proizvodne serije.

Sir se lahko prodaja v hlebcu ali po kosih; ob prodaji morajo biti celi hlebci ali različno zapakirani kosi opremljeni z napisom „ZOP Puzzone di Moena/Spretz Tzaorì“ oziroma enim od obeh napisov, to je „ZOP Puzzone di Moena“ ali „ZOP Spretz Tzaorì“, številko ali kodo mlečnega obrata in proizvodne serije ter po potrebi napisom „stagionato“ („zorjen“) in/ali „di malga“ („z gorskih pašnikov“). Slednjega je dovoljeno uporabiti le, če je zadevni sir izdelan samo iz mleka krav, ki se pasejo na gorskih pašnikih.

4. Kratka opredelitev geografskega območja:

Sir „Puzzone di Moena“/„Spretz Tzaorì“ se proizvaja v naslednjih upravnih občinah: Campitello di Fassa, Canal San Bovo, Canazei, Capriana, Carano, Castello Molina di Fiemme, Cavalese, Daiano, Fiera di Primiero, Imer, Mazzin, Mezzano, Moena, Panchià, Pozza di Fassa, Predazzo, Sagron Mis, Siror, Soraga, Tesero, Tonadico, Transacqua, Valfloriana, Varena, Vigo di Fassa in Ziano di Fiemme v pokrajini Trento ter Anterivo in Trodena v pokrajini Bolzano.

5. Povezanost z geografskim območjem:

5.1 Posebnosti geografskega območja:

Sir z ZOP „Puzzone di Moena“/„Spretz Tzaorì“ se proizvaja v značilnem alpskem geografskem okolju. Opredeljeno geografsko območje sestavljajo trije lokalni predeli: dolina Fiemme, dolina Fassa ter območje dolin Primiero in Vanoi.

Padavine, velike podnebne razlike med posameznimi letnimi časi in nadmorska višina, na kateri ležijo travniki in pašniki (od 600 do več kot 2 000 metrov nad morjem, kjer ležijo nekateri gorski pašniki), v povezavi z razlikami v kemijski sestavi tal (večinoma apnenci in dolomiti, ponekod pa tudi silikatne kamnine) ugodno vplivajo na rast raznovrstnega rastlinja – še zlasti na pašnikih – ter skupaj tvorijo posebne razmere, ki sir „Puzzone di Moena“/„Spretz Tzaorì“ povezujejo z opredeljenim območjem. Kar zadeva rastlinstvo na tem območju, so še posebej zanimive „endemične“ vrste, ki so se večinoma razvile že v davni preteklosti, danes pa rastejo le še na majhnih območjih.

V opisanem alpskem svetu imajo pomembno vlogo tudi majhne do srednje velike družinske kmetije, saj z vzdrževanjem travnikov in pašnikov skrbijo za varstvo naravne krajine ter negujejo tradicionalne sirarske metode, kot je „lavaggio“ („pranje“), ki so jo lokalni kmetje ohranili in jo še vedno uporabljajo pri proizvodnji sira z ZOP „Puzzone di Moena“/„Spretz Tzaorì“. Po tej tradicionalni metodi vsak hlebec sira v rednih presledkih obračajo ter perejo v mlačni in nekoliko slani vodi. Bolj kot je sir zrel, redkeje ponavljajo ta postopek.

5.2 Posebnosti proizvoda:

Ime ZOP „Puzzone di Moena“/„Spretz Tzaorì“ označuje poltrd ali mehak namizni sir s prano skorjo, prepoznaven po značilni intenzivni in prodorni aromi, ki nekoliko spominja na amonijak. Intenzivno aromo tega sira dopolnjuje prijetno slan in/ali nekoliko pikanten okus z rahlo grenkim priokusom. Skorjo sira „Puzzone di Moena“/„Spretz Tzaorì“ prekriva mastna plast, ki med zorenjem temni, saj je najprej okrasto rumena, na koncu pa od svetlo do rdečkasto rjava.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Posebna okus in aroma sira z ZOP „Puzzone di Moena“/„Spretz Tzaorì“ sta povezana z visokokakovostnim surovim mlekom, ki se uporablja za njegovo proizvodnjo. Mikrobiološka sestava takega mleka je bogatejša kot pri toplotno obdelanem mleku, kar bistveno vpliva na intenzivnost okusa in arome tega sira.

Mleko, ki se uporablja za proizvodnjo sira „Puzzone di Moena“/„Spretz Tzaorì“, je tako kakovostno zaradi visokokakovostne krme, s katero se prehranjujejo krave molznice, saj je prepovedana uporaba silirane krme, velik vpliv pa ima tudi to, da se krave krmijo s senom in/ali travo z opredeljenega območja ali pa se neposredno pasejo na tamkajšnjih pašnikih, kjer je posebne krme v izobilju.

Poudariti je treba še poseben prispevek območnih proizvajalcev, ki so se z leti izmojstrili, tako da znajo med postopkom izdelave in zorenja sira „Puzzone di Moena“/„Spretz Tzaorì“ preprečiti navzočnost neželenih kvasovk, ki bi lahko spremenile značilna aromo in okus sira.

Metoda proizvodnje sira z ZOP „Puzzone di Moena“/„Spretz Tzaorì“ vključuje poseben postopek pranja hlebcev v mlačni vodi, ki jo lokalni proizvajalci včasih nekoliko posolijo. S tem postopkom omogočijo, da se na skorji hlebcev med zorenjem izoblikuje mastna plast, ki postopno spreminja barvo od okrasto rumene do svetlo ali rdečkasto rjave. Ta plast ugodno vpliva na razvoj posebne biokemijske dejavnosti v siru med zorenjem, zato se tvorijo kemijske sestavine, zaradi katerih ima sir „Puzzone di Moena“/„Spretz Tzaorì“ posebno aromo in okus.

V preteklosti so ta sir cenili zlasti revni prebivalci alpskih regij, saj je zaradi močnega, celo pikantnega in pogosto slanega okusa ter izrazite arome že v majhnih količinah popestril njihovo enolično kmečko prehrano, ki je običajno temeljila na polenti in krompirju.

Na mednarodnem tekmovanju hribovskih sirov (Concours International des Fromages de Montagne), ki je potekalo leta 1984 v Grenoblu, je sir „Puzzone di Moena“/„Spretz Tzaorì“ prejel bronasto odličje.

Sklic na objavo specifikacije:

(Člen 5(7) Uredbe (ES) št. 510/2006 (3))

Ministrstvo je začelo nacionalni postopek ugovora z objavo vloge za priznanje zaščitene označbe porekla „Puzzone di Moena“/„Spretz Tzaorì“ v Uradnem listu Italijanske republike št. 271 z dne 21. novembra 2011.

Celotno besedilo proizvodne specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani spletišča Ministrstva za kmetijstvo, prehrano in gozdarstvo (http://politicheagricole.it), kjer v desnem zgornjem kotu zaslona izberete „Qualità e sicurezza“ (kakovost in varnost) in nato „Disciplinari di Produzione all'esame dell'UE“ (specifikacije, predložene EU v preučitev).

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil.

(3) Prim. opombo 2.